Αντρέ Σκέμπρι

Ο Αντρέ Σκέμπρι (γεννημένος στις 27 Μαΐου 1986) είναι Μαλτέζος διεθνής ποδοσφαιριστής, ο οποίος αγωνίζεται αυτό τον καιρό ως επιθετικός για λογαριασμό του Απόλλωνα Λεμεσού και της Εθνικής Μάλτας.

 Ο Αντρέ Σκέμπρι ξεκίνησε την αγωνιστική του καριέρα ως νεαρός ποδοσφαιριστής από τη Χιμπέρνιανς, με την οποία και πραγματοποίησε το επαγγελματικό του ντεμπούτο στη διάρκεια της σεζόν 2002–03, στη διάρκεια της οποίας και πραγματοποίησε σύνολο επτά συμμετοχών, ωστόσο απέτυχε να σκοράρει στη διάρκεια της σεζόν, οδηγώντας τη Χιμπέρνιανς στο να τερματίσει στην τέταρτη θέση της τελικής βαθμολογικής κατάταξης. Την επόμενη σεζόν, ο Σκέμπρι καθιερώθηκε ως βασικό στέλεχος της πρώτης ομάδας του συλλόγου, πραγματοποιώντας σύνολο 26 συμμετοχών και πετυχαίνοντας 5 τέρματα, με τη Χιμπέρνιανς να τερματίζει μία θέση πάνω από αυτή της προηγούμενης σεζόν, δηλαδή στην τρίτη θέση. Με τον Σκέμπρι να πραγματοποιεί σειρά πολύ καλών εμφανίσεων και να ξεκινά τη σεζόν 2004–05 ως ένα μεγάλο ταλέντο, έχοντας και μεγάλες προοπτικές, κατά τη διάρκεια της χειμερινής μεταγραφικής πήρε μεταγραφή για έτερη ομάδα της Πρέμιερ Λιγκ Μάλτας, τη Μαρσασλόκκ, με τον Σκέμπρι να πραγματοποιεί συνολικά 11 συμμετοχές και να πετυχαίνει 5 τέρματα κατά τη διάρκεια του πρώτου μισού της σεζόν με τη Χιμπέρνιανς. Στη διάρκεια της θητείας του με τη Raħal Ġdid, ο Σκέμπρι πραγματοποίησε συνολικά 44 συμμετοχές, ενώ πέτυχε 10 τέρματα. Η Μαρσασλόκκ απέκτησε τον Σκέμπρι στη διάρκεια της μεταγραφικής περιόδου του Ιανουαρίου του 2005, μαζί με έναν άλλο ταλαντούχο ποδοσφαιριστή, τον Κλίβον Φρέντο που προερχόταν από την Πιετά Χότσπερς, με τον πρώτο να ολοκληρώνει τη σεζόν 2004–05 πραγματοποιώντας συνολικά 8 συμμετοχές με τη Μαρσασλόκκ, πετυχαίνοντας δύο τέρματα, με την ομάδα να τερματίζει στην πέμπτη θέση του πρωταθλήματος. Στην πρώτη του πλήρη σεζόν με τη Μαρσασλόκκ, ο Σκέμπρι πραγματοποίησε συνολικά 24 συμμετοχές και σημείωσε 11 τέρματα, καθώς η ομάδα τερμάτισε στην τέταρτη θέση της Πρέμιερ Λιγκ, με τον Σκέμπρι να πραγματοποιεί, στη διάρκεια της ίδιας αυτής σεζόν, και το ντεμπούτο του με την Εθνική Μάλτας. Η σεζόν 2006-07 ήταν η καλύτερή του τόσο σε ατομικό όσο και σε συλλογικό επίπεδο, καθώς εκτός από το γεγονός ότι πέτυχε συνολικά 11 τέρματα σε 19 συμμετοχές, η Μαρσασλόκκ κατέκτησε τον πρώτο της τίτλο πρωταθλήματος, ενώ ο ίδιος σημείωσε την πρώτη του διάκριση στο μαλτέζικο ποδόσφαιρο. Μετά από μια πολύ καλή σεζόν με τη Μαρσασλόκκ, ο Σκέμπρι κατάφερε να τραβήξει το ενδιαφέρον αριθμού ευρωπαϊκών συλλόγων, καταλήγοντας τελικά στη γερμανική Άιντραχτ Μπράουνσβαϊγκ υπό τη μορφή δανεικού για διάστημα μίας σεζόν. Στη διάρκεια της σεζόν του με τη γερμανική ομάδα, ο Αντρέ πραγματοποίησε συνολικά 29 εμφανίσεις και πέτυχε εννέα τέρματα, ολοκληρώνοντας με αυτόν τον τρόπο ακόμη μία πετυχημένη σεζόν, με την ομάδα να παίρνει την άνοδο για τη νεοϊδρυθείσα 3η Λίγκα, ενώ, ταυτόχρονα, τερμάτισε στην τρίτη θέση του πίνακα των σκόρερ του πρωταθλήματος. Στις 30 Ιουνίου 2008, έγινε γνωστό ότι μετά την προηγούμενη σεζόν που είχε περάσει αγωνιζόμενος ως δανεικός για λογαριασμό της Άιντραχτ Μπράουνσβαϊγκ, ο Αντρέ Σκέμπρι θα μεταγραφόταν στην Καρλ Τσάις Ιένα, εκ νέου υπό τη μορφή δανεικού για έναν χρόνο. Παραδόξως, εκείνη την σεζόν η Καρλ Τσάις Ιένα αγωνιζόταν στην ίδια κατηγορία με την Άιντραχτ Μπράουνσβαϊγκ, μετά τον υποβιβασμό της ομάδας από την 2η Μπούντεσλιγκα. Ο Σκέμπρι πραγματοποίησε το ντεμπούτο του με την Καρλ Τσάις Ιένα στις 26 Ιουλίου 2008, σε μια αναμέτρηση πρωταθλήματος απέναντι στη Γιαν Ρέγκενσμπουργκ, στη διάρκεια της οποίας ο Αντρέ πέρασε στον αγωνιστικό χώρο ως αλλαγή προς τα τέλη του δεύτερου ημιχρόνου και πιο συγκεκριμένα στο 84ο λεπτό στη θέση του Σαλβατόρε Αμιράντε. Η αναμέτρηση αυτή ολοκληρώθηκε με ισόπαλο σκορ 2–2.Ο Αντρέ πέτυχε το πρώτο του τέρμα με την φανέλα της Καρλ Τσάις Ιένα στις 13 Δεκεμβρίου 2008, σκοράροντας το πρώτο τέρμα της νίκης της ομάδας του με σκορ 2–0 επί της Σαντχάουζεν. Στις 9 Αυγούστου 2008, πέτυχε το πρώτο τέρμα της νίκης της ομάδας του με σκορ 2–1 επί της Καϊζερσλάουτερν για τον πρώτο γύρο του Κυπέλλου Γερμανίας. Ακολούθησε ακόμη ένα τέρμα για τον τρίτο γύρο της ίδιας αυτής διοργάνωσης, αυτή τη φορά στην ήττα της ομάδας του με σκορ 1–4 απέναντι στη Σάλκε στις 27 Ιανουαρίου 2009.Ολοκλήρωσε τη δεύτερή του σεζόν στη Γερμανία, πραγματοποιώντας συνολικά 32 συμμετοχές και πετυχαίνοντας 4 τέρματα, καθώς η Καρλ Τσάις Ιένα τερμάτισε στην ιδιαίτερα απογοητευτική 16η θέση, γλιτώνοντας για μερικούς βαθμούς τη συμμετοχή στη διαδικασία των πλέι-άουτ. Στις 19 Ιουνίου 2009, ο Αντρέ Σκέμπρι έβαλε την υπογραφή του σε συμβόλαιο διάρκειας δύο ετών με την ΣΚ Αούστρια Κέρντεν. Πραγματοποίησε το ντεμπούτο του με τα χρώματα της νέας του ομάδας στην ήττα της με σκορ 1–3 απέναντι στη Βίνερ Νόιστατ σε αναμέτρηση που διεξήχθη στις 17 Ιουλίου 2009, ενώ πέτυχε το πρώτο του τέρμα στην εκτός έδρας ήττα της ομάδας του με σκορ 2–3 απέναντι στην Κάπφενμπεργκερ ΣΦ σε αναμέτρηση που διεξήχθη στις 26 Ιουλίου 2009. Στις 15 Φεβρουαρίου 2010, η Φερεντσβάρος ανακοίνωσε τον Σκέμπρι ως το τελευταίο μεταγραφικό απόκτημα της ομάδας. Ο Αντρέ έγινε ο δεύτερος παίκτης από τη Μάλτα που αγωνίζεται στην ομάδα μετά από τον συμπατριώτη του Τζάστιν Χάμπερ, ο οποίος είχε αποκτηθεί με μεταγραφή από τη Σέφιλντ Γιουνάιτεντ. Έπειτα από μία δύσκολη περίοδο προσαρμογής στην Ουγγαρία, για τη σεζόν 2010–11 αποτέλεσε έναν από τους πλέον σημαντικούς παίκτες των Fradi. Στις 26 Σεπτεμβρίου 2010, πέτυχε ένα χατ-τρικ απέναντι στη Βάσας σε μια νίκη της ομάδας του με σκορ 3–1, αποτελώντας, με αυτό τον τρόπο, τον πρώτο Μαλτέζο ποδοσφαιριστή που να πετυχαίνει χατ-τρικ στη κορυφαία την τάξει κατηγορία ξένου πρωταθλήματος. Δύο μήνες αργότερα, στις 20 Νοεμβρίου 2010, πέτυχε ακόμη ένα χατ-τρικ αυτή τη φορά απέναντι στη Λόμπαρντ-Πάπα σε μια εκτός έδρας νίκη της ομάδας του με σκορ 5–0. Ολοκλήρωσε τη σεζόν ως ο δεύτερος κορυφαίος σκόρερ του πρωταθλήματος πίσω από τον Αντρέ Άλβες με 16 γκολ, καθώς η Φερεντσβάρος τερμάτισε στην τρίτη θέση της τελικής κατάταξης, εξασφαλίζοντας με αυτό τον τρόπο μία θέση για τον πρώτο προκριματικό γύρο του Γιουρόπα Λιγκ της σεζόν 2011-12. Αφότου το συμβόλαιό του με τη Φερεντσβάρος έληξε με το πέρας της σεζόν, τον Ιούλιο του 2011, ο Σκέμπρι εντάχθηκε στον Ολυμπιακό Βόλου της Ελληνικής Σούπερ Λίγκας. Πραγματοποίησε το ντεμπούτο του με την ομάδα στις 14 Ιουλίου 2011, μπαίνοντας ως αλλαγή στην αναμέτρηση απέναντι στη Ραντ για τον δεύτερο προκριματικό γύρο του Γιουρόπα Λιγκ της σεζόν εκείνης. Πέτυχε το πρώτο του τέρμα σε αυτή τη διοργάνωση, σκοράροντας το πρώτο τέρμα της εκτός έδρας νίκης της ομάδας του με σκορ 3–0 επί της Ντιφερντάνζ στις 28 Ιουλίου 2011. Λόγω της εν εξελίξει υπόθεσης στημένων αγώνων στην οποία μεταξύ των εμπλεκομένων βρισκόταν και ο Ολυμπιακός Βόλου, η UEFA απέκλεισε τον σύλλογο από οποιαδήποτε ευρωπαϊκή διοργάνωση. Στις 23 Αυγούστου 2011, ο Ολυμπιακός υποβιβάστηκε στην τέταρτη τη τάξει κατηγορία του ελληνικού ποδοσφαίρου, την Δ΄ Εθνική, μαζί με την Καβάλα. Μετά τη διακοπή του συμβολαίου του, ο Σκέμπρι υπέγραψε σε έτερη ομάδα της ελληνικής Σούπερ Λίγκα, τον Πανιώνιο στις 30 Σεπτεμβρίου 2011. Έλυσε τη συνεργασία του με την ομάδα έχοντας στο ενεργητικό του συνολικά 5 τέρματα σε αναμετρήσεις πρωταθλήματος. Στις 20 Αυγούστου 2012, ο Σκέμπρι υπέγραψε συμβόλαιο συνεργασίας με την Ομόνοια Λευκωσίας. Πέτυχε το πρώτο του τέρμα με τα χρώματα της Ομόνοιας στις 28 Οκτωβρίου 2012. Στις 28 Μαΐου 2014, ο Αντρέ Σκέμπρι αποφάσισε να ολοκληρώσει τη συνεργασία του με την Ομόνοια Λευκωσίας και να μετακομίσει στην ΦΣΒ Φρανκφούρτης. Έπειτα από μία εξαιρετική σεζόν στην Ομόνοια, στη διάρκεια της οποίας και αναδείχτηκε πρώτος σκόρερ της Α΄ Κατηγορίας Κύπρου επιθυμία του ήταν να αγωνιστεί σε ένα μεγαλύτερο και με μεγαλύτερο βαθμό δυσκολίας πρωτάθλημα, με αποτέλεσμα τη μεταγραφή του σε σύλλογο της Γερμανίας. Ο Σκέμπρι πραγματοποίησε την πρώτη του διεθνή συμμετοχή με την Εθνική Μάλτας σε μια φιλική αναμέτρηση που διεξήχθη στις 4 Ιουνίου 2006, μία εκτός έδρας ήττα με σκορ 1–0 απέναντι στην Ιαπωνία. Ο Αντρέ πέτυχε το πρώτο του και το δεύτερο τέρμα του ως διεθνής σε μια εντός έδρας νίκη με σκορ 2–1 επί της Ουγγαρίας στις 11 Οκτωβρίου 2006 σε μια αναμέτρηση για τα Προκριματικά του Ευρωπαϊκού Πρωταθλήματος του 2008, η οποία και έβαλε τέλος σε αναμονή διάρκειας 13 ετών για τη Μάλτα για την επίτευξη της πρώτης της νίκης σε επίσημη διοργάνωση. Πέτυχε το τρίτο του τέρμα με το εθνόσημο της Μάλτας στην ίδια αυτή προκριματική φάση, χαρίζοντας στη Μάλτα ένα προσωρινό προβάδισμα με σκορ 2–1 επί της Τουρκίας, αν και η συγκεκριμένη αναμέτρηση ολοκληρώθηκε με το ισόπαλο σκορ 2–2. Μαρσασλόκκ Πρέμιερ Λιγκ Μάλτας (1): 2006–07 Ο Αντρέ Σκέμπρι είναι γιος του πρώην διεθνή επιθετικού της Γκζίρα Γιουνάιτεντ και της Μάλτας Έρικ Σκέμπρι, καθώς και εγγονός του πρώην διεθνούς μέσου της Σλιέμα Γουόντερερς και της Μάλτας Σαλβίνου Σκέμπρι. André Schembri Στατιστικά καριέρας στο Soccerbase Αντρέ Σκέμπρι στην ιστοσελίδα National-Football-Teams.com